Diari Oficial de la Generalitat Valenciana


Sumari del DOGV 2977, del 23-04-1997 (1997/6402)

ACORD de 30 de gener de 1997, de la Comissió Territorial d'Urbanisme de València, que fa referència a la taxació conjunta de l'Albereda de l'Amistat del municipi d'Aldaia.
---------------------------------------------------------------------------------------------------------------------------------------------------------------------------

### Dades del document

Número de DOGV
:   2977

Data del DOGV
:   23-04-1997

Secció del DOGV
:   CONVENIS I ACTES - ALTRES ASSUMPTES

Número del document
:   1997/6402


Data del document
:   30-01-1997

Organisme emissor
:   Conselleria d'Obres Públiques,Urbanisme i Transports

Tipus de document
:   Acord

ACORD de 30 de gener de 1997, de la Comissió Territorial d'Urbanisme de València, que fa referència a la taxació conjunta de l'Albereda de l'Amistat del municipi d'Aldaia.   
La Comissió Territorial d'Urbanisme de València, en la sessió celebrada el 23 de gener de 1997, va adoptar l'acord següent:  
"Vist l'expedient tramés per l'Ajuntament d'Aldaia que fa referència a la taxació conjunta de l'Albereda de l'Amistat, d'aquest terme municipal, per a l'aprovació definitiva, i de conformitat amb els següents  
Antecedents de fet  
Primer  
L'expedient va ser sotmès al tràmit d'informació pública per mitjà de la publicació dels corresponents anuncis en el Boletín Oficial del Estado, de 9 de juliol de 1996, el Diari Oficial de la Generalitat Valenciana, núm. 2.792, de 16 de juliol de 1996, el BOP d'11 de juliol de 1996 i el diari Levante de 26 de juny de 1996. Una vegada superat el tràmit d'informació pública l'expedient va ser aprovat provisionalment per l'Ajuntament el 10 d'agost de 1996.  
Segon  
La taxació conjunta té per objecte l'obtenció de terrenys, per expropiació, qualificats pel Pla General d'Ordenació Urbana d'Aldaia de sistema general, Parc de l'Amistat, i vials annexos a aquest, i classificats com a sòl urbà.  
Tercer  
Aldaia té un Pla General d'Ordenació Urbana, aprovat definitivament per la Comissió Territorial d'Urbanisme el 5 de gener de 1990.  
Quart  
Les parcel·les cadastrals afectades per l'actuació són les següents:  
- 86754,04 3.588 m2 afectats  
- 86692,05 4.160 m2 afectats  
- 86043,06 1.508 m2 afectats  
Total 9.256 m2 afectats  
Cinquè  
L'expedient va ser vist per la Comissió Territorial d'Urbanisme de 23 d'octubre de 1996, la qual va acordar suspendre l'aprovació de l'expedient fins l'esmena de les deficiències manifestades en el mateix acord.  
Sisè  
El 10 de desembre es va presentar la documentació que esmenava aquestes deficiències. Documentació que va ser aprovada pel ple de l'Ajuntament en la sessió celebrada el 3 de desembre de 1996.  
Setè  
La Comissió Informativa de la Comissió Territorial d'Urbanisme de València, en la sessió celebrada el 23 de gener de 1997, va emetre un informe relatiu al projecte de què tractem, complint així el que estableix en l'article 11 del Decret 77/1996, de 16 d'abril, del Govern Valencià, pel qual s'aprova el Reglament dels Òrgans Urbanístics de la Generalitat Valenciana.  
Fonaments de dret  
Primer  
S'indicava la necessitat de completar la tramitació de l'expedient, ja que no s'havia complit correctament la fase d'exposició pública, atès que s'havia aprovat definitivament l'expedient abans del transcurs del mes exigit per la llei per al tràmit esmentat.   
Es justifica la no necessitat d'una nova exposició al públic en el fet que ha transcorregut més temps que el corresponent al termini esmentat sense que s'haja verificat la presentació de cap nova al·legació respecte de les ja presentades, malgrat haver-ho pogut fer.   
Efectivament, havent transcorregut més termini del mes prescrit sense que haja conclòs l'expedient i podent, per tant, haver-se verificat la presentació de totes les al·legacions que es consideraren pertinents, sense haver-ho fet, és cert, que la retroacció de l'expedient no aportaria noves possibilitats als possibles interessats, que han pogut reivindicar els seus drets en els terminis legalment establerts sense haver-ho fet.  
Segon  
S'assenyalava la necessitat d'adequar la referència als articles en què s'empara el projecte al supòsit de l'expropiació. La qual cosa efectivament es fa en la nova documentació presentada, amb referència expressa a l'aplicació dels articles 206 i 59 del text refós de la Llei del Sòl.  
Tercer  
Finalment es recollia la necessitat de justificar correctament la valoració proposada i l'aplicació del 5% del preu d'afectació.  
Efectivament, els criteris de valoració, quant a la monetarització del valor que cal expropiar es fa de conformitat amb el que estableix l'article 53 del text refós de la Llei del Sòl, és a dir, es recullen els valors de la ponència de valors cadastrals aprovada el 1996, com indica aquest article, i s'aplica un coeficient corrector de situació d'acord amb aquest.  
De manera que el valor bàsic de repercussió és 3.900 PTA./m2, si bé pel millor emplaçament, per la major proximitat al col·legi Blasco Ibáñez i l'obertura a l'orientació sud, el fan mereixedor d'un major valor respecte d'altres terreny. Aquesta diferència es pondera en 100 PTA./m2.  
Per tant: 1 m2/m2 x 0,75 x 4.000 PTA. = 3.000 PTA./m2  
Apareix també recollit el 5% del preu d'afectació.  
Quart  
Cal considerar-se esmenades les deficiències indicades en l'anterior acord de la Comissió Territorial d'Urbanisme de 23 d'octubre de 1996.  
Cinquè  
En les expropiacions derivades de l'aplicació de la legislació urbanística, l'administració actuant podrà aplicar el procediment de taxació conjunta, d'acord amb l'article 218 i següents del text refós de la Llei del Sòl.  
Sisè  
La tramitació del procediment s'haurà de realitzar de conformitat amb el que estableix en l'article 219 del mateix text legal. En aquest cas s'haurà de completar la fase d'informació pública atès que l'aprovació municipal de l'expedient es va fer abans del transcurs d'un mes que en l'article 219.2 s'indica perquè el projecte estiga exposat al públic.  
Setè  
L'aprovació de l'expedient implicarà la declaració d'urgència de l'ocupació dels béns i drets afectats, d'acord amb l'article 220 del text refós de la Llei del Sòl.  
Vuitè  
La Comissió Territorial d'Urbanisme és l'òrgan competent per a l'aprovació dels expedients d'expropiació pel procediment de taxació conjunta, de conformitat amb el que estableix l'article 202.6 del Reglament de Gestió Urbanística i l'article 10.D del Decret 77/1996, de 16 d'abril, del Govern Valencià, pel qual s'aprova el Reglament dels Òrgans Urbanístics de la Generalitat Valenciana.  
A la vista dels antecedents i fonaments exposats i de la legislació vigent en matèria d'urbanisme, la Comissió Territorial d'Urbanisme de València acorda:   
1r.) Aprovar l'expedient Albereda de l'Amistat tramitat per l'Ajuntament d'Aldaia per a l'expropiació de terrenys pel procediment de taxació conjunta.  
2n.) Aprovar les noves valoracions dels béns i drets que cal expropiar proposades per l'Institut Valencià d'Habitatge, SA, tal com recull l'informe de la Direcció General d'Arquitectura i Habitatge de la Conselleria d'Obres Públiques, Urbanisme i Transports, de 30 de maig de 1996.  
3r.) Declarar l'ocupació urgent dels nous béns i drets afectats.  
Contra aquesta resolució, que no exhaureix la via administrativa, quant al punt 3, es podrà interposar un recurs ordinari davant del conseller d'Obres Públiques, Urbanisme i Transports de la Generalitat Valenciana, en el termini d'un mes, comptador a partir de la data de recepció d'aquesta notificació o qualsevol altre recurs que s'estime pertinent.  
Així mateix, cal notificar aquest acord als interessats titulars dels béns i drets que hi ha en el projecte d'expropiació i adjuntar a aquest una còpia del full de preu just aprovada. Cal comunicar-los que, en el termini de 20 dies hàbils següents al de la recepció d'aquesta notificació, podran manifestar per escrit davant aquesta Comissió Territorial d'Urbanisme la seua disconformitat amb la valoració establerta en l'expedient aprovat. Si, en aquest termini, els interessats no formulen oposició a la valoració es considerarà acceptada la que fixa l'acte present d'aprovació de l'expedient i s'entendrà determinat el preu just definitivament i de conformitat. Dels fulls d'apreciació impugnats donarà trasllat aquesta Comissió, juntament amb l'expedient, al Jurat Provincial d'Expropiació Forçosa de València.  
València, 30 de gener de 1997.- El secretari de la Comissió Territorial d'Urbanisme de València: José Manuel Palau Navarro.